סנהדרין עח' א' ת"ר הכוהו עשרה וכו'. 

א. שאלות בלשון

א.א. בגמרא

א. למה נקט עשרה בנ"א ולא שניים או שלושה, ב. למה נקט עשרה מקלות ולא מקל אחד. ג. למה רק ריב"ב מסביר את שיטתו ולא רבנן. ד. מהו לשון קירב את מיתתו. ד. למה להשתמש בלשון ושניהם מקרא אחד דרשו. ה. האם רבא פליג על רבי יוחנן, ומלשון הגמ' "אמר רבא" ולא נקט "רבא אמר" משמע שאינו חולק [וכן כתבו בתוס'], צ"ע איך מתיישבים ביחד הסברות של רבא, והדרשות של ר' יוחנן, ולשון ריב"ב מפני שקירב את מיתתו. ו. למה רבא אומר רק את השלילה, מר מ"ט לא מדמי וכו' ולא את החיוב. 

א.ב. ברש"י

צ"ב א. למה רש"י ב"ק י' ב' בד"ה פטורין אומר שבבת אחת ובזא"ז פטורים בגלל שאין ידוע על ידי מי נהרג, ובסנהדרין עח' א' בד"ה כל דהו נפש כותב מצד איש כי יכה ולא שניים, ובב"ק כז' א' ד"ה פטורין כותב מצד דרבנן בעי כל נפש. ב. מבואר ברש"י סנהדרין שריב"ב היה יכול לחייב בבת אחת מצד כל דהו נפש, וצ"ב איך שייך לדמות עשרה שהרגו בבת אחת לגוסס בידי שמים. ג. למה רש"י בסנהדרין עח' א' לא פירש לנו כלל את טעם הפטור של רבנן בבת אחת, כמו שפירש להדיא בשני המקומות בב"ק, ולהיפך בסנהדרין פירש את טעם פטור בבת אחת רק לריב"ב. ד. מניין לרש"י בסנהדרין לדרוש מעצמו דרשה של איש כי יכה ולא שניים ללא מקור בש"ס. ה. מניין לו לפטור ממיתה בבת אחת מכח סברא דנפשיה של אינו ידוע על ידי מי נהרג. 

א.ג. ברמב"ם

למה הרמב"ם שפוסק כרבנן מביא רק פטור של כל נפש, ולא את הפטורים של רש"י, והאם יש בזה פלוגתא בין רש"י לרמב"ם. 

ב.שאלות בסברא

א. למה פשוט מסברא בלי פסוק שההורג את הטריפה פטור הרי אין כאן חסרון בחיים, אפ' שהוא כחי לכל דבריו, לקדש ולגרש אשה, ולהוציא אחר ידי חובתו, ולכל מצוות ודיני התורה, ואפ' למ"ד טריפה חיה, כמבואר בתוס', וכן א"א לומר שחסר בכל נפש, מסברא, וכן בגמרא לא משמע כלל שצריך לפסוק דכל נפש, ב. למה פשוט שגוסס בידי שמים חייב, הרי מצבו הגופני זהה לגוסס בידי אדם. ג. למה זמן החיים העתידי המשוער אינו משפיע כלל על הדין. ד. למה נחלקו דווקא בגוסס בידי אדם. ה. למה פשוט לרש"י במכות כב' ב' בד"ה הוסיף לו רצועה, שמכות של ב"ד דינם כגוסס בידי שמים, לחייב את המוסיף רצועה אחת והרג את הנלקה. 

ג. ביאורים 

א. פטור דהורג טריפה מסברא

מכיון שגדר טריפה הוא זה שהגוף המקיים אפשרות חיים כבר נפגם באופן שניכר בגוף שבודאי אינו יכול לקיים חיים בתוכו, אין יכולת במציאות להזיק עוד את הגוף לעניין ביטול אפשרות התקיימות חיים בגוף זה. אבל לענין נזיקין שגדר מעשה נזק הוא כל דבר המוריד את הערך הממוני של החפץ, פשוט שיש מזיק אחר מזיק אם מוריד את הערך, אבל בחיים ל"ש זה, וגדר פטור טריפה הוא שאין רוצח אחר רוצח, ומעין אין טוחן אחר טוחן. 

ב. חיוב דהורג גוסס בידי שמים מסברא 

גם אם רוב גוססין למיתה, פשוט דההורגו חייב כי כל ההבדל בינו לבין תינוק בין יומו הוא רק בזמן חיים המשוער, דכל הילודים סופם למות, אבל איסור רציחה אינו תלוי כלל בזמן חיים אלא בזה שאסור לבטל חיים. ורק מבט של רשעות על החיים מודד את חשיבות החיים לפי הזמן הנותר כי הזמן הוא קובע את גודל היכולת ליהנות מהעולם הזה. אבל לגבי איסור רציחה אין שום משמעות לזמן כי האיסור לבטל חיים תלוי בעבירה להשתלט על חיי אדם אחר היות ואין נפשו של הנרצח קניינו של אף אדם בעולם כולל הנרצח, אלא קניינו של הקב''ה כמבואר ברמב''ם הל' רציחה  פ''א ה''ג. 

ג. הגדרת המצב של גוסס בידי אדם

גוסס בידי אדם הוא מצב שלישי שאינו דומה לגוסס בידי שמים, מפני שגסיסתו היא ע"י מעשה אדם, ומעשה אדם זה אינו מוגדר כמצב הטבעי של הגוסס אלא כשינוי מהמצב הטבעי היות ויש כאן עבירה במכות של האחרים, או אפ' אם אין עבירה ממש, כגון קטן או שוטה, יש כאן סטייה מדרך העולם, ולכן האחרון מצטרף לסטייה זו, כי הוא עושה אותו מעשה שהם עושים. וגם אינו דומה לטריפה מכיון שבטריפה יש מצב אובייקטיבי שהגוף שלו פגום, אבל בגוסס בידי אדם אין הגוף נפגם כמבואר ברש"י, ולכן מבחינת הגדרת המעשה אפשר להגדיר מעשה של קלקול הגוף, רק שהנידון הוא האם המכה האחרונה מצטרפת למכות הקודמים או לא. אבל בבת אחת לכו"ע כולם מצטרפים ביחד, ולכן כולם פטורים, כי כולם מוגדרים כרוצחים, ואין כולם מגדרים כמצב בידי שמיים כלפי כל אחד. ולכן רש"י מכות כב' ב' כותב שגוסס ע"י ב"ד דינו כגוסס בידי שמים. 

ד. בבת אחת

לכן לכו"ע בב"א פטורים, בגלל טעם כללי אחד של "אינו ידוע על ידי מי נהרג", וטעם זה מתחלק לפי ריב"ב ורבנן, לרבנן בגלל פסוק אחד של עד דאיכא כל נפש, פטורים בין בב"א בין בזא"ז, ולריב"ב, לומד מאיש אחד ולא שנים, שצריך שרק אחד יהרוג ולא שנים, אבל שני דרשות אלו הם טעם אחד, שמכיון שניתוח המציאות אומר שכל המכות הרגו ביחד, וכל מכה בכוחה לעשות את כל המות כי יש בה כדי להמית, ובסוף יש רק מת אחד, לכן בהכרח יש מצב שכולם נתנו מכה המכה את כל הנפש אבל בפועל כל אחד הרג חלק מהנפש. ומכיון שיש דין שנוכל לדעת ע"י מי נהרג, ואין כוונת רש"י שיש לנו ספק אמיתי מי הרג, אלא כוונתו שיש דין שנוכל להצביע על רוצח אחד שבתוצאה הרג את כל הנפש, מדין "כל נפש" לרבנן, ומדין "אחד ולא שניים" לריב"ב, ושני טעמים אלו, נכללו בכותרת אחת של "אינו ידוע על ידי מי נהרג".  ואין כאן סברא חדשה של רש"י, אלא כותרת לשני הדרשות שהם בטעם אחד. וא"ת למה הוצרך רש"י לומר שריב"ב חולר על רבנן לגבי הדרשה של בת אחת, וי"ל שאם בזא"ז ריב"ב דורש כל דהו נפש לגבי האחרון, בהכרח שכל הקודמים פטורים אפ' בזא"ז, ומניין לריב"ב זאת הרי אין לו כל נפש, לכן רש"י עונה שיש לו אותו לימוד מפסוק איש אחד ולא שניים. 

ה. בזא"ז

מבואר בדברי ר"י, שגוסס בידי אדם בין בב"א בין בזא"ז הוא מצב שלישי, ואינו לא כגוסס בידי שמים, ולא כהורג טריפה, והראיה שריב"ב אינו אומר שבזא"ז האחרון חייב כי הרג את כל הנפש, כמו בגוסס בידי שמים, ועוד שבהורג טריפה לא צריך קרא לפטור אותו, ומבואר שגם רבנן פוטרים בין בב"א בין בזא"ז מכח הדרשה דכל נפש, וריב"ב פוטר בב"א מכח איש ולא שנים, אבל אינו  סברא פשוטה כמו בטריפה אפ' למ"ד טריפה חיה. ומבואר שר"י ורבא מודים בהגדרת המצב של גוסס בידי אדם שהוא שונה מגוב"ש ומטריפה, ורבא בא לפרש את המחלוקת, שלאו משמעות דורשין איכא ביניהו אלא סברות איכא ביניהו. 

הסברות הם שריב"ב סובר שמכיון שהאחרון הוא זה שעשה בפועל את המעבר מחיים למות, זה מגדיר שהוא הורג לבד, ואינו מצטרף לקודמים, כי כלפיו הקודמים הם לא מצב אובייקטיבי בגופו כמו טריפה, ולכן דינו כגוסס בידי שמיים, כלומר זה שהוא אחרון והוא מכה את הכל דהו נפש, הופך את הקודמים למצב של גוסס בידי שמים כלפי המעשה שלו. וחכמים סוברים שתמיד הוא מצטרף לקודמים, מכיון שהם עשו עליו מעשה רציחה. 

ו. ע' רא''ש נזיר ד' ב' שמחלק בין גוסס ביד שמים שנזיר אסור לנגוע בו מקרא דלהחלו דהוא כבר חלל, לבין גוסס בידי אדם שמותר לנגוע בו. ולכא' צ''ע כי זה הפוך מסוגיין דגוסס בידי שמיים לכו''ע חייבים עליו וגוסס בידי אדם להלכה כרבנן פטורים עליו. ונראה דאין לדמות איסור רציחה לאיסור נגיעה בגוסס, דאיסור נגיעה בגוסס הוא בגלל שהוא כבר התחיל למות מאותה סיבה שכל אדם מיועד למות בידי שמיים מתחילת ברייתו, ולכן גוסס בידי שמיים נחשב כהתחיל לגמור את תהליך המות שהיה מיועד לו מתחילה, אבל גוסס בידי אדם, שיש כאן מעשה רציחה, אין שום קשר בין המצב שכל אדם הוא גוסס בידי שמיים מתחלית ברייתו לבין זה שאדם עשה אותו גוסס, ולכן אין כאן התחלת המות הטבעי שאילו הוא היה מיועד מעצם היותו אדם, אלא יש כאן סיבה חדשה למיתה ללא קשר בגסיה טבעית, ולכן עד שלא מת מסיבה זו נחשב כחי, משא''כ גוסס בידי שמיים. אבל לעניין חיוב רציחה הסברות הפוכות כנ''ל. 

